FI Euroopan unionin virallinen lehti CE 78/831

(2004/C 78 E/0884)

KIRJALLINEN KYSYMYS E-3592/03

esittäjä(t): Karl-Heinz Florenz (PPE-DE) komissiolle

(5. joulukuuta 2003)

Aihe: Ympäristöasioiden huomioon ottaminen Saksan panttijärjestelmässä

Saksan liittotasavallassa on kerätty kertakäyttöpakkausjätettä noin kymmenen vuoden ajan muun muassa kevyenä pakkausmateriaalina kierrätysjärjestelmän (Duales System) puitteissa. Koska 1. lokakuuta 2003 otettiin käyttöön juomatölkkejä koskevat panttisäännöt, osasta kertakäyttöisiä juomapakkauksia on maksettava pantti. Kyseiset pakkaukset kootaan myyntipisteisiin ja kuljetetaan erikseen paikkaan, jossa ne käytetään uudelleen.

Mikä on Euroopan komission arvio, kun se vertaa aikaisempaa keräys- ja uusiokäyttömenettelyä ympäristön näkökulmasta nykyiseen eriteltyyn keräys- ja uusiokäyttömenettelyyn?

Aikooko komissio laatia ympäristöasiat huomioon ottavan vertailun vai täytyykö Saksan liittotasavallan laatia kyseinen vertailu?

Margot Wallströmin komission puolesta antama vastaus

(29. tammikuuta 2004)

Pakkausjätteiden palautusjärjestelmien on täytettävä pakkauksista ja pakkausjätteistä 20. joulukuuta 1994 annetun parlamentin ja neuvoston direktiivin 94/62/EY (1) 7 artiklan vaatimukset. Tähän sisältyy ketään syrjimätön taloudellisten toimijoiden — myös maahantuojien — pääsy näihin järjestelmiin. Siinä ei kuitenkaan säädetä, että nämä järjestelmät olisi rakennettava jollakin tietyllä tavalla (kierrätysjärjestelmät, keruujärjestelmät jne.). Artiklassa ainoastaan lyhyesti viitataan ympäristönäkökohtiin ja todetaan, että ympäristön ja kuluttajien terveyden suojelua koskevat vaatimukset on otettava huomioon, muttei täsmennetä, miten tämä on tehtävä.

Komissiolla ei ole tietoa kierrätysjärjestelmiä ja kertakäyttöpakkausjätteiden keruuseen perustuvia järjestelmiä vertailevista tutkimuksista. Tämän vuoksi käytettävissä on vain kvalitatiivisia tietoja. Kertakäyttöpakkausjätteiden keruuta koskevat yleensä suuremmat logistiset vaatimukset. Suuremmat logistiset vaatimukset saattavat myös liittyä tiettyihin ympäristövaikutuksiin. Kertakäyttöpakkausjätteiden keruuseen perustuvilla järjestelmillä saadaan kuitenkin kerättyä suurempi osa jätteistä ja saatetaan vähentää roskaantumista. Lisäksi kerätyn aineksen laatu voi olla parempi, koska siinä on vähemmän epäpuhtauksia kuin kierrätysjärjestelmiin kerätyssä aineksessa.

Komissio ei aio suorittaa vertailevaa ympäristöarviointia eikä vaatia Saksaa suorittamaan tällaista arviointia, koska yksiselitteisten tulosten saaminen on vaikeaa ja ympäristön kannalta parhaan järjestelmän valintaa ei edellytetä. Näin ollen erilaisten palautusjärjestelmien ympäristövaikutusten arviointi todennäköisesti ei tuottaisi tuloksia, joilla olisi vaikutusta arvioon siitä, missä määrin saksalaisen kertakäyttöpakkausjätteiden keruu noudattaa yhteisön lainsäädäntöä. Saksaa vastaan aloitettu rikkomismenettely koskee yksinomaan tämän artiklan sisämarkkinanäkökohtia.

Komissio on kuitenkin käynnistänyt keskustelun vaihtoehtoisista tavoista kehittää tuottajan vastuuta koskevia järjestelmiä osana jätteiden syntymisen ehkäisemisen ja kierrätyksen teemakohtaista strategiaa. Lisäksi komissio on käynnistänyt tutkimuksen direktiivin 94/62/EY täytäntöönpanosta ja vaihtoehtoisista tavoista vahvistaa jätteiden syntymisen ehkäisemistä ja pakkausten uudelleenkäyttöä. Vaikka tässä tutkimuksessa ei suoranaisesti vertailla kertakäyttöpakkausjätteiden erilaisia palautusjärjestelmiä, siinä voidaan tarkastella tällaisten järjestelmien vaikutuksia uusiokäyttöisten pakkausten käytön edistämiseen.

(1) EYVL L 365, 31.12.1994.